Grafinių žodžių santrumpų rašymas (1-a pamokėlė)

Grafinės lietuvių kalbos žodžių santrumpos daromos pagal šias taisykles: 

a) rašomas pirmasis, rečiau du pirmieji skiemenys (kai vieno skiemens neužtenka žodžio reikšmei nustatyti) ir po jų einančio kito skiemens visos priebalsės iki balsės, tada dedamas taškas, pvz.: apyl. (apylinkė), dir. (direktorius), egz. (egzempliorius), gerb. (gerbiamasis, gerbiamoji), vyresn. (vyresnysis, vyresnioji), vyr. (vyriausiasis, vyriausioji); 
b) rašoma viena ar kelios pirmosios (kartais ir ne iš eilės einančios) žodžio priebalsės arba žodžio pradžioje esanti balsė ir dedamas taškas, pvz.: a. (asmuo; aikštė), d. (diena), dr. (daktaras, daktarė), m. (miestas, metai, mokslas), mst. (miestas), plg. (palygink), pvz. (pavyzdžiui), str. (straipsnis), šv. (šventasis, -oji), vnt. (vienetai); 
c) rašoma pirmoji žodžio raidė ir po brūkšnelio paskutinis skiemuo, pvz.: b-ka (biblioteka),   b-vė (bendrovė), g-ja (gimnazija), l-kla (leidykla), m-ja (ministerija), m-kla (mokykla), v-ba (valdyba).

